GPSC ยื่นผลศึกษาความเป็นไปได้โรงไฟฟ้าถ่านหินมะริด ขนาด 2,000MW ต่อเมียนมาร์แล้ว
GPSC ยื่นรายงานการผลศึกษาความเป็นไปได้โรงไฟฟ้าถ่านหินมะริด ขนาด 2,000MW ต่อเมียนมาร์แล้ว หลังทำ MOU กับผู้แทนรัฐบาลเมียนมาร์ เพื่อสนับสนุนโครงการรองรับความต้องการใช้ไฟฟ้าที่เพิ่มขึ้น ส่วนความคืบหน้าโรงไฟฟ้าไออาร์พีซี คลีน พาวเวอร์ คาดว่าจะเริ่มดำเนินการผลิตได้ภายในปีนี้
27 ก.ค. 2558

บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ระบุว่า หลังจากที่บริษัทร่วมกับพันธมิตร Marubeni Corporation, บริษัท กฟผ. อินเตอร์เนชั่นแนล จำกัด, SRI Synergy Co. Ltd. และ Ayeyar Hinthar Holdings Co. Ltd. ได้มีการร่วมลงนามบันทึกความเข้าใจ (MOU) กับผู้แทนรัฐบาลสาธารณรัฐแห่งสหภาพเมียนมาร์ เรื่องโครงการโรงไฟฟ้าถ่านหินสะอาดในมะริด ประเทศเมียนม่าร์ โดย GPSC ได้ดำเนินการยื่นรายงานผลการศึกษาความเป็นไปได้กับรัฐบาลเมียนม่าร์เป็นที่เรียบร้อยแล้ว ที่กำลังการผลิตกว่า 2,000 เมกกะวัตต์ เพื่อสนับสนุนเมียนมาร์ในการเสริมความมั่นคงทางพลังงานไฟฟ้าที่มีความต้องการในการใช้ไฟฟ้าที่เพิ่มสูงขึ้นอย่างต่อเนื่องทั้งภาคประชาชนและอุตสาหกรรม
ส่วนความคืบหน้าของโรงไฟฟ้าไออาร์พีซี คลีน พาวเวอร์ ซึ่งเป็นผู้ผลิตไฟฟ้าขนาดเล็ก (SPP) ที่บริษัทถือหุ้นอยู่ 51% นั้นคาดว่าจะเริ่มดำเนินการผลิตได้ภายในปี 58  ส่วนระยะที่ 2 จะเริ่มดำเนินการเชิงพาณิชย์ในเดือนมิ.ย.60 โดยโครงการมีกำลังการผลิต 240 เมกะวัตต์ และไอน้ำ 180-300 ตัน/ชั่วโมง ภายใต้สัญญาซื้อขายไฟฟ้าและไอน้ำกับบมจ.ไออาร์พีซี ( IRPC) และการไฟฟ้าฝ่ายผลิตแห่งประเทศไทย (กฟผ.) ในระยะแรกนี้จะสามารถผลิตไฟฟ้าและขายไฟฟ้า 45 เมกะวัตต์ และไอน้ำสูงสุด 100 ตัน/ชั่วโมงให้กับ IRPC
ด้านนายศิริเมธ ลี้ภากรณ์ รักษาการผู้จัดการใหญ่ บริษัท ไออาร์พีซี คลีน พาวเวอร์ จำกัด เปิดเผยว่า เมื่อวันที่ 22 ก.ค. หน่วยผลิตไอน้ำ Auxiliaries Boiler ซึ่งมีกำลังการผลิตติดตั้ง 100 ตัน/ชั่วโมง ของ IRPC-CP ได้เริ่มทดสอบการเดินเครื่องผลิตไอน้ำเพื่อเตรียมความพร้อมของระบบการจ่ายไอน้ำให้กับเขตประกอบการอุตสาหกรรม IRPC เป็นที่เรียบร้อย โดยมีความเชื่อมั่นว่าหลังจากนี้จะสามารถเดินหน้าตามสัญญา Utilities Supply ได้อย่างต่อเนื่อง